TVT คาด Q4/58 กำไร-รายได้ทำนิวไฮ แย้มเป้ารายได้ปี 59 โต 20%
TVT คาด Q4/58 กำไร-รายได้ทำนิวไฮ พร้อมตั้งเป้าปี 59 รายได้โต 20% หลังสตูดิโอใหม่เสร็จ-เพิ่มรายการทีวี
23 ก.ย. 2558

นางภัทรภร วรรณภิญโญ ประธานเจ้าหน้าที่บริหาร บริษัท ทีวี ธันเดอร์ จำกัด (มหาชน) หรือ TVT เปิดเผยว่า บริษัทตั้งเป้าหมายรายได้ปี 59 เติบโต 20% จากปีนี้ ซึ่งเป็นผลมาจากจำนวนรายการที่เพิ่มมากขึ้น โดยในสิ้นปี 59 บริษัทจะเพิ่มรายการเป็น 22-25 รายการ จากสิ้นปี 58 ที่จะมีทั้งหมด 14 รายการ
อีกทั้งสตูดิโอแห่งใหม่ทั้งหมด 3 แห่งจะสามารถเปิดดำเนินงานได้ในปีหน้า ทำให้บริษัทมีความสามารถที่จะรองรับการผลิตรายการและรับจ้างผลิตรายการได้มากขึ้นอย่างน้อย 2-3 เท่า จะส่งผลให้รายได้ปรับตัวเพิ่มมากขึ้น
ส่วนผลการดำเนินงานในปีนี้ คาดว่าแนวโน้มไตรมาส 4/58 คาดว่าจะมีกำไรสุทธิและรายได้สูงที่สุดของปีนี้ เนื่องจากเป็นช่วงไฮซีซั่นของธุรกิจมีเดีย และบริษัทมีการเพิ่มรายการละครใหม่อีก 1-2 เรื่อง ซึ่งจะเป็นปัจจัยที่ช่วยสนับสนุนการเติบโต จึงทำให้มั่นใจว่ารายได้ปีนี้จะเติบโต 25% จาก 432.8 ล้านบาทในปีก่อนตามเป้าหมายที่ตั้งไว้
นอกจากนี้ สำหรับการเจรจาเข้าซื้อกิจการที่เกี่ยวข้องกับบริษัทนั้น คาดว่าในช่วงไตรมาส 4/58 จะสรุปดีลได้อย่างน้อย 1 ราย จากที่เจรจากับผู้ประกอบการ 2-3 รายที่มีมูลค่ากิจการรวมประมาณ 300 ล้านบาท ซึ่งการซื้อกิจการรายแรกจะสามารถรับรู้รายได้เข้ามาทันที
“บริษัทยังมีความสามารถในด้านฐานะทางการเงินที่ยังสูงอยู่ โดยมีเงินทุนหมุนเวียนอยู่ที่ 290 ล้านบาท และมีอัตราส่วนหนี้สินต่อทุน (D/E) เพียง 0.23 เท่า ซึ่งถือว่ายังมีความสามารถในการกู้ยืมเงินจากสถาบันทางการเงินได้อีกมาก ประกอบกับหากวงเงินไม่เพียงพอก็จะมองหาการใช้เครื่องมือทางการเงินอื่นๆเพิ่มเติม”นางภัทรภร กล่าว